Muslimiveljeskunta sanoutui myöhempinä vuosina käydyn ideologisen keskustelun myötä irti Qutbin perinnöstä. Toisaalta veljeskunnan on kuvailtu suhtautuneen myöhäisajatteluun välinpitämättömästi. Qutbin ideoilla on ollut huomattava vaikutus eri islamilaisiin järjestöihin ja henkilöihin. Niiden pohjalta muodostui nykyisenlainen jihadismi. Terroristijärjestö Al-Qaidan johtokaksikko Aiman al-Zawahri ja Osama bin Laden perehtyivät hänen myöhäistuotantoonsa ja omaksuivat sen sisällön muiden ääri-islamistien tavoin. Tätä hänen elämäntyönsä vaihetta pidetään New Yorkissa syyskuussa 2001 tapahtuneiden iskujen taustana ja juurina.